69. schôdza NR SR - 2.deň - A. dopoludnia
Dátum: 2022-06-24
Poslanec: Pročko, Jozef (OĽANO)
Druh vystúpenia: Vystúpenie v rozprave

117. Ďakujem pekne. Škoda, že odišiel medveď hnedý. (Reakcia z pléna: „Kľudne pokračujme ďalej.“ ) Ďakujem, ďakujem. To je také úžasné, že človek naozaj sa na toho medveďa začne podobať. Milí kolegovia, milé kolegyne, chcem povedať v úvode, že naozaj všetkým Jánom dnes tu, Benčík, Kerekréti a hlavne Budaj, všetko najlepšie k meninám! Máme tu ešte nejakého Jána? (Reakcia z pléna.) Tak, aha, Ján Szőllős, preboha, Janko, prepáč. Tebe som blahoželal prvému, ospravedlňujem sa ti, Janko, prepáč. Takže to je len... A všetkým Jánom doma, ktorí pozerajú, všetko najlepšie na Jána! Dneska bude svätojánska noc či predtým bola, takže verím, že keď pôjdete v noci vonku, nestretnete (povedané so smiechom) žiadneho medveďa. A od svojich šiestich rokov vyrastám v prostredí poľovníckom, môj otec bol školník, ale vyrastali sme v škole, kde riaditeľ bol poľovník, pán Garaj. Od šiestich rokov som v lese, som dlhoročný poľovník, takže túto problematiku veľmi dobre poznám, naozaj veľmi dobre. Chcem povedať, že, že odvolávanie Jána Budaja je len také politické divadlo od tuná odídencov z ĽS NS, a musím povedať, že Ján Budaj patrí v dejinách Slovenska k ministrom, ktorí riadia ministerstvo životného prostredia, k ministrom, ktorí naozaj to riadia tak, ako sa to má. To, že sa začali odstraňovať skládky PCB, to, že sa začalo konečne recyklovať, to, že konečne začali sa PET fľaše odovzdávať, konečne boli všetky výberové konania transparentné. Vôbec nie je pravda, že minister nerieši nelegálne skládky, aj keď to teda majú riešiť obce a oddelenia životného prostredia na, na okresných úradoch a tak ďalej a tak ďalej, naozaj riešia sa rieky, konečne sa meandre začínajú riešiť. Ján Budaj je pre mňa človek, ktorý naozaj vedie životné prostredie fantastickým spôsobom. To, čo tu predviedol Suja s Mazurekom, je čistý hyenizmus. Nesmial som sa na žiadnom dieťati. Nesmial som sa na tom, keď čítal list. My sme sa smiali asi traja poslanci na tom, že... a ja sa mu ospravedlňujem, Suja nevie artikulovať. To ste si všimli. On nevie používať slová. On má tú artikuláciu a výslovnosť veľmi zlú. Ja sa mu veľmi ospravedlňujem za to. Päť minút predtým, ako Mazurek hyenisticky zase zneužil sociálne cítenie a rozprával o deťoch, sme sa vzadu bavili, že uvidíte, Mazurek zneužije deti na svoje vystúpenie. Ja som sa zasmial tomu, čo spravil Mazurek, nie tomu, že sú ohrozené naše deti! Že tento človek tu šíri nenávisť, zlobu medzi ľuďmi! Rozpráva: „Veď ľudia sa boja, ľudia majú strach, ľudia, veď ľudia... “ Áno. Ale šíriť túto nenávisť? Počuli ste, čo rozprával o ministrovi Budajovi, o Jánovi Budajovi, ktorý, vďaka ktorému tento človek môže tu v parlamente slobodne vystupovať? Ján Budaj v ’89. urobil pre Slovensko toľko, ako my všetci tu dohromady nie. A to mu, to mu nikto nezoberie. To mu nikto nezoberie. Ako si dovolí toto, toto stvorenie a tamtoto stvorenie rozprávať o Jánovi Budajovi, že je to blázon, že je to psychopat? Čo tento človek dokázal? Čo dokázal Mazurek vo svojom živote okrem toho, že ho odsúdili za extrémizmus?! Čo dokázal Suja vo svojom živote okrem toho, že naozaj on trénoval tých vrahov?! A to nie je... (reakcia z pléna), to, to nie je... (Reakcia z pléna, zaznievanie gongu a prerušenie vystúpenia predsedajúcim.) Laurenčík, Milan, podpredseda NR SR 118. Pán poslanec Suja, ukľudnite sa. (Reakcia z pléna.) Môžete, môžete vystúpiť v rozprave. (Reakcia z pléna.) Pročko, Jozef, poslanec NR SR 119. Trénoval vrahov Černákových. (Povedané súbežne s predsedajúcim.) Trénoval vrahov Černákových. (Reakcia z pléna.) A to je... (Reakcia z pléna.) Laurenčík, Milan, podpredseda NR SR 120. Pán poslanec Suja, nevyrušujte, lebo vás dám vykázať zo sály. (Reakcia z pléna.) Vykážem vás zo sály. (Reakcia z pléna.) Pročko, Jozef, poslanec NR SR 121. Toto je, toto je, toto je Suja. Uráža tu ľudí, uráža tu ľudí a rozumiete (reakcia z pléna), to je... Ešte raz. Toto je človek, ktorý trénoval Černákových vrahov. Sám sa k tomu v rozhovore v 2017. priznal. A oni, oni, idú rozprávať o morálke? Aj mne je obrovsky ľúto, čo sa stalo pánovi Mydliarovi, a každému slušnému človekovi je to ľúto. Každému jednému slušnému človeku! Ale čo spravili? Zneužili smrť jedného človeka na to, aby odvolávali Jána Budaja, lebo Ján Budaj je zodpovedný za smrť Mydliara! To je choré! To je choré! V 2018., keď zapadlo... medveď človeka, to vtedy tiež bol Ján Budaj zodpovedný? Ja súhlasím, naozaj, počet medveďov sa zvýšil. Áno, zvýšil sa. Tak ako sa zvýšil počet zveri na Slovensku. Nie je to regulované. A teraz ja poľovník poviem za poľovníkov - vďaka nám poľovníkom. Vďaka nám poľovníkom sú ohrozené majetky ľudí, ktorí majú svoje polia, svoje farmy, veď, preboha, 3-tisíc danielov, kde má byť 300 danielov, im zožerie úrodu? Ja žijem na tej dedine. Ja tam žijem. Ja vidím, čo je v lesoch, jako kŕmia chlebom. Chlebom! Teraz! Teraz sa kŕmi chlebom na každej jednej dedine, v každom jednom poľovnom združení tam máte kukuricu, chleba. Teraz. Samozrejme, že medvede majú... (Rečník sa obrátil k predsedajúcemu: „ Nech ma nevyrušuje, prosím vás, naozaj . “) Naozaj tí, tie, tie, tie medvede majú dobré prostredie aj na tej Poľane. A na tej Poľane je obrovský problém. Tam je jedna diaľnica, druhá diaľnica, to je najväčší problém, Poľana. A, a treba to riešiť. Ja som bol s Jánom Budajom na tej Poľane, prvé, čo povedal:„Pre mňa je prvoradá ochrana ľudských životov.“ To tam povedal. A zase klamstvá, čo tu počúvate od týchto dvoch národných hrdinov. Ján Budaj povedal, že pre mňa je prvoradá ochrana ľudských životov. A ja som tam počul odborníkov, čo tam rozprávali na medvede. Áno, oni tam majú perfektnú stravu. Majú tam žalude, majú tam výbornú, výbornú stravu, pretože to, tá pôda tam je sopečného... (rečník si odkašlal) pôvodu... (Rečník si odkašlal.) Prepáčte. A tie medvede majú hojnosť, hojnosť. Ale ministerstvo životné... (Rečník sa pootočí: „ Máte niekto vodu?“ Rečník si odkašlal.) Ale ministerstvo životného prostredia... (Rečník sa obráti na spravodajcu: „ Daj sa mi napiť z Dominikovej.“ Prerušenie vystúpenia predsedajúcim.) Laurenčík, Milan, podpredseda NR SR 122. Zastavte čas, prosím, pánovi poslancovi. Nech sa páči, pokračujte. Pročko, Jozef, poslanec NR SR 123. Ale ministerstvo životného prostredia tento problém rieši a rieši ho naozaj. A ja vás poprosím, teda, pán Kuffa, ako naozaj bez toho, keď máte tie skúsenosti, tak poďte. Ja, ja som hlboko presvedčený, že ten Budaj, aj keď sú tam tie nezhody, tak bude akceptovať vaše veci, normálne veci, ale nie toto. Rozpráva tu, rozpráva tu o tom, ako, ako, ak... a kto je ekoterorista. On je z prostredia, kde sa do Slatiny vylieva taký bordel, myslíte si, že by on svojich priateľov, ktorých tam má, že by on niekedy upozornil na to, čo sa tam robí v okolí Detvy? Choďte sa pozrieť do okolia Detvy, ako sa tam kŕmia tie medvede! A nie je pravda, že Ján Budaj, Ján Budaj, že by nekondoloval rodine. Hneď v tom úvodnom vystúpení, čo mal v televízii, povedal, že ho to veľmi mrzí. Napísal list, napísali list. Mrzí ho to, veľmi. A to, že sa ministerstvo životného prostredia odvolalo proti tomu rozhodnutiu toho sudcu, no lebo sudca rozhodol protizákonne, pretože nie ministerstvo životného prostredia, ale ministerstvo vnútra. Nie Ján Budaj sa odvolal preto, že chce ublížiť Mydliarovcom, ale preto, lebo sudca protizákonne rozhodol! Treba regulovať medveďov, áno, ja s tým absolútne súhlasím a súhlasí s tým aj Ján Budaj. Ale čo si vy myslíte, že keď regu... budeme regulovať medveďov, tak nemôže dôjsť k napadnutiu medveďa v lese? Ja som mal 17 rokov, keď som bol na poľovačke, bol som v hone. A čo, kto sa objavil v lese? No medvedica s dvomi malými. Napadli tam jedného poľovníka, vyzliekla ho medvedica z poľovníckeho oblečenia, darmo mu bola flinta. A to je normálne. Ale poďme riešiť zvýšený stav zveri, či už je to jelenia, či je to už dančia, či sú to diviaky, či sú to medvede! Poďme to robiť naozaj spoločne a normálne. Ja len chcem na záver povedať, že toto, čo tu predvádzajú títo dvaja, s ľudskosťou nemá nič spoločné. Nemá to nič spoločné. Nemá to nič spoločné. A urážky, ktoré tu predvádzajú? Nazývajú ľudí bláznami, primitívmi? Čo dokázal Suja a Mazurek v živote okrem toho, že obidvaja, Suja je teraz obvinený a Mazurek bol obvinený? Títo ľudia by si mali sami vstúpiť do svojho vedomia a svedomia. Všetkým Slovákom, ktorí počúvajú, chcem povedať, ministerstvo životného prostredia naozaj, naozaj robí všetko pre to, aby sme stav medveďov dali do stavu, aby neboli ohrozené ľudské životy. Ďakujem. (Potlesk.)